20/08/2021 | Administración LocalMunicipal
Miño
Aprobación definitiva da ordenanza fiscal número 31, reguladora da imposición e ordenación da taxa pola utilización das vivendas municipais destinadas a alugueiro social do Concello de Miño.

O Concello en Pleno, en sesión ordinaria celebrada o día 17 de xuño de 2021 aprobou inicialmente a seguinte ordenanza fiscal: - Ordenanza fiscal número 31, reguladora da imposición e ordenación da taxa pola utilización das vivendas municipais destinadas a alugueiro social do Concello de Miño. Durante o período de exposición ó público non se formularon reclamacións, elevándose a definitivo o acordo municipal adoptado, en aplicación do artigo 17 do Real Decreto Lexislativo 2/2004, do 5 de marzo, polo que se aproba o texto refundido da Lei Reguladora das Facendas Locais, entrando en vigor ao día seguinte á publicación da súa aprobación definitiva no Boletín Oficial da Provincia, e permanecendo en vigor ata a súa modificación ou derrogación expresa. De conformidade co artigo 19 do Real Decreto Lexislativo 2/2004, contra este acordo poderá interpoñerse recurso contencioso-administrativo, no prazo de dous meses contados dende o día seguinte ó da publicación deste acordo no Boletín Oficial da Provincia, sen prexuízo de calquera outro que se estime oportuno; e deberá presentarse ante a Sala do Contencioso-Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdicción contencioso-administrativa. O texto íntegro da citada ordenanza fiscal é o seguinte: ORDENANZA FISCAL Nº 31 REGULADORA DA IMPOSICIÓN E ORDENACIÓN DA TAXA POLA UTILIZACIÓN DAS VIVENDAS MUNICIPAIS DESTINADAS A ALUGUEIRO SOCIAL DO CONCELLO DE MIÑO. PREÁMBULO I O Concello de Miño está a tramitar a oportuna normativa municipal que regulará o réxime das vivendas cedidas que destine a “vivenda social”. A dita normativa recolle, entre outras determinacións, a esixencia dunha taxa pola utilización das vivendas municipais que se destinen aos fins de índole público-social alí previstos: necesidades de alugueiro social. No marco xurídico das facendas locais, a regulamentación dunha contraprestación económica desa natureza debe revestir, necesariamente, a forma de ordenanza fiscal e, por ser especial o seu procedemento de aprobación, tramitarse por separado. A iso responde esta ordenanza fiscal, que non ten outro obxecto que o de regulamentar, mediante o único instrumento normativo habilitado para o efecto, a exacción da taxa anunciada naquela normativa. O obxectivo perseguido con esta nova taxa municipal non pode ser o de rendibilizar economicamente as vivendas para contar cun recurso financeiro máis. Pola contra, trátase, en consonancia con aquel cualificativo, de establecer un “prezo de equidade”, de xustiza social, accesible para unhas persoas que, en definitiva, se atopan nunhas circunstancias sociais e económicas adversas. II O artigo 57 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais permítelles aos concellos establecer e esixir taxas pola prestación de servizos ou a realización de actividades da súa competencia e pola utilización privativa ou o aproveitamento especial dos bens do dominio público local ao abeiro das normas contidas nos artigos 20 a 27 deste texto. A ordenanza que se presenta incardínase nesa normativa e regula a taxa en coordinación coas previsións da normativa de réxime das vivendas da que esta ordenanza se deriva. Non obstante, cómpre destacar que, polo que respecta á contía, a ordenanza, como se apuntaba antes, desbota a aplicación da regra “valor de mercado da utilidade derivada da utilización dos bens” que, para a taxa da clase que aquí se trata, establece a letra a) do artigo 24.1 do dito texto refundido, e acóllese á de capacidade económica das persoas que deberán satisfacela prevista no número 4 do mesmo artigo. III A ordenanza desenvólvese en 10 artigos e unha disposición final, que recollen o contido necesario (feito impoñible, suxeito pasivo, cota, período impositivo, devindicación, etc) e o facultativo (normas de xestión) que para as ordenanzas fiscais de tributos voluntarios municipais dispón o artigo 16.1 do dito texto refundido da Lei das facendas locais. En canto ao ingreso da taxa disponse, como é común en materia de vivenda, o pagamento por anticipado nos primeiros 5 días de cada mes. Así mesmo o suxeito pasivo pode autorizar o cargo dos pagamentos por parte do Concello na súa conta bancaria, quen haberá de informar dos cambios e datos da mesma. Para rematar, a xestión articúlase a partir do acordo de adxudicación e a formalización da cesión e, de maneira análoga á doutras taxas municipais, de periodicidade mensual. Artigo 1. Fundamento legal Este Concello, ao abeiro do artigo 106.1 da Lei 7/1985, do 2 de abril, reguladora das bases do réxime local e en uso da facultade prevista no artigo 57 do Real Decreto Lexislativo 2/2004, do 5 de marzo, polo que se aproba o texto refundido da Lei reguladora das facendas locais, establece unha taxa pola utilización das vivendas municipais que se destinen ás necesidades de alugueiro social. Artigo 2. Normas aplicables A taxa esixirase segundo o disposto nesta ordenanza, no Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, na Lei xeral tributaria e nas demais leis do Estado reguladoras da materia, xunto coas disposicións ditadas para o seu desenvolvemento. O réxime das vivendas que dá lugar á esixencia da taxa é o establecido na Ordenanza reguladora das condicións e requisitos de acceso no procedemento de adxudicación e réxime de uso das vivendas de emerxencia social e vivendas de alugueiro social do Concello de Miño. Artigo 3. Feito impoñible O presuposto de feito da taxa constitúeo o uso, durante o tempo que determine o acordo municipal que autorice a cesión, das vivendas das que dispón o Concello de Miño destinadas a alugueiro social. Non estarán suxeitas á presente taxa o suposto de cesión das vivendas recollido no artigo 1.3 da Ordenanza reguladora das condicións e requisitos de acceso no procedemento de adxudicación e réxime de uso das vivendas de emerxencia social e vivendas de alugueiro social do concello de Miño, isto é, a cesión en réxime de emerxencia social, en tanto que o mesmo configúrase como unha axuda en especie suxeita aos condicionantes recollidos na Ordenanza municipal de axudas de emerxencia e prevención da exclusión social. Artigo 4. Suxeitos pasivos e responsables 1. Serán suxeitos pasivos da taxa quen resulte adxudicatario dunha vivenda de alugueiro social e subscriba o documento de formalización da cesión que determina o artigo 9.5 da Ordenanza reguladora das condicións e requisitos de acceso no procedemento de adxudicación e réxime de uso das vivendas de emerxencia social e vivendas de alugueiro social do Concello de Miño.2. No caso de subrogación da vivenda de alugueiro social previsto no artigo 7.4 da dita ordenanza, a persoa subrogada pasará a ser o suxeito pasivo nas mesmas condicións que tiña a persoa adxudicataria inicial.3. Serán responsables solidarios da débeda tributaria que lle corresponda satisfacer ao suxeito pasivo todas as persoas que formen parte da unidade familiar que utilice a vivenda. Artigo 5. Período impositivo e devindicación 1. O período impositivo coincidirá co mes natural, agás o de comezo, que comprenderá os días que resten dende a subscrición do documento de formalización da cesión, ata o final do mes en curso, e nos casos de cesamento que non sexa por vontade do cesionario, que comprenderá os transcorridos ata o desaloxo efectivo da vivenda.2. A taxa devindicarase o primeiro día de cada período impositivo que teña lugar durante o tempo de cesión autorizado. Artigo 6. Cota tributaria 1. A cota tributaria a satisfacer polos suxeitos pasivos será unha cota fixa mensual de 150,00 euros.2. A cota ratearase por días naturais no mes de comezo da cesión; no caso de cesamento ou extinción da cesión, que non sexa por vontade do cesionario, o suxeito pasivo terá dereito á devolución dos ingresos que correspondan aos días que resten ata o final do mes no que se produza o desaloxo total da vivenda. Artigo 7. Réxime de ingreso A taxa que corresponda ao mes de comezo deberá ingresarse con carácter previo á subscrición do documento de formalización da cesión. As sucesivas mensualidades da taxa serán aboadas na conta bancaria titularidade do Concello de Miño dentro dos primeiros 5 días naturais de cada mes, a non ser que o último día sexa inhábil en cuxo caso entenderase trasladado ao primeiro hábil seguinte. Ao respecto destas mensualidades sucesivas, o pagamento poderá efectuarse por domiciliación bancaria, para o que o suxeito pasivo autorizará á Tesourería municipal o oportuno mandato de cargo na conta da súa titularidade. Artigo 8. Responsabilidade por danos e obriga de fianza 1. A persoa adxudicataria ou cesionaria, e solidariamente todas as que formen parte da unidade familiar beneficiaria, responderán dos danos que se produzan na vivenda e no seu equipamento e, se é o caso, no mobiliario e útiles facilitados con esta.2. En ningún caso se esixirá fianza. Artigo 9. Normas de xestión, liquidación e recadación 1. O acordo municipal de adxudicación, ademais da persoa adxudicataria, determinará a cualificación, segundo corresponda a emerxencia social ou a alugueiro social, da vivenda adxudicada, o prazo de cesión e a cota mensual que ha de pagar pola taxa, que se fixará segundo o disposto nese momento no artigo 7 desta ordenanza.2. Na notificación do acordo á persoa adxudicataria incluirase a información relativa ao importe da taxa que ten que pagar correspondente coa mensualidade en curso e a forma de facela efectiva, sen cuxo pagamento non se procederá á formalización do alugamento. Así mesmo, naquela ou no documento de formalización, informarase das formas e prazos de ingreso das sucesivas mensualidades.3. Logo de producirse a formalización da adxudicación, os Servizos Sociais municipais comunicaranlles aos servizos de xestión tributaria os datos da persoa adxudicataria, a localización e a cualificación da vivenda adxudicada e a cota fixada. Igualmente comunicarán oportunamente os cesamento, calquera que sexa a súa causa, e as subrogacións que se produzan, así como as modificacións que afecten a unha cesión autorizada e sexan relevantes para a exacción da taxa.4. Ao comezo de cada mes, cos datos facilitados ata ese intre, a xestión tributaria formará, en rexistros informáticos de xestión, os recibos mensuais ao cobro da taxa e, logo da súa aprobación pola Alcaldía, quedarán a cargo da Tesourería municipal para a súa recadación segundo o previsto no artigo 7 desta ordenanza.5. Sen prexuízo da facultade de revogar a cesión conforme o previsto no 10.2 da Ordenanza reguladora das condicións e requisitos de acceso no procedemento de adxudicación e réxime de uso das vivendas de emerxencia social e vivendas de alugueiro social do concello de Miño, a falta de pagamento da taxa unha vez transcorrido o prazo previsto no artigo 7 desta ordenanza determinará o comezo do período executivo de cobro e a devindicación e esixencia das recargas regulamentarias dese período.6. O cobro forzoso das taxas que se deben e, se é o caso, das indemnizacións polos danos e demais conceptos que sexan esixibles de acordo coa Ordenanza reguladora do réxime das vivendas, efectuarase pola vía administrativa de prema. Artigo 10. Infraccións e sancións No relativo ás infraccións tributarias, para a súa cualificación e a sanción que lles correspondan, aterase ao disposto na Lei xeral tributaria e demais disposicións que sexan de aplicación. Disposición final Aprobación e vixencia. En cumprimento do disposto no artigo 70.2 da LRBRL, esta ordenanza entrará en vigor unha vez que se publique o seu texto integramente no Boletín Oficial da Provincia. En Miño, 17 de agosto de 2021 O alcalde Manuel Vázquez Faraldo